Taraba, Tomáš, poslanec NR SR (2021-05-12):
Ďakujem, pán predseda, za slovo. Dámy a páni, rokujeme o tak jednoduchej veci, ako je poskytnutie príspevku na deti vo výške 300 euro na každé nezaopatrené dieťa. Náklady pre 1,1 milióna detí približne predstavujú 300 miliónov euro, to znamená polovica toho, čo bolo doposiaľ minuté iba na nákup vašich testov a testovania, ktoré nemalo oporu a podporu ani vedeckej obce, ani žiadnych iných významných kapacít, ktoré odporúčali nejaký postup v tejto pandémii. Jediný návrh, ktorý doposiaľ prišiel v tejto oblasti, je návrh zo strany opozície, a preto sa pýtame, prečo koalícia doposiaľ za celý jeden rok neprišla s nejakým návrhom, ktorý by pomohol veľmi výrazne posilniť postavenie slovenských rodín, slovenských detí. Veľmi dobre vieme, že všetky náklady, ktoré za tento rok vo výške takmer 8 miliárd euro v oblasti deficitu boli spôsobené, budú platiť slovenské rodiny, slovenské deti. A dokonca budú to platiť deti týchto detí, pretože Slovensko sa dostalo na trajektóriu absolútneho bankrotu. Každý vie, že keby nebol financovaný štátny rozpočet z natlačených peňazí Európskej únie, tak doposiaľ by sme neboli schopní financovať ani náš vlastný dlh. To znamená, Slovensko má obrovský dlh voči pracujúcim ľuďom, voči budúcim generáciám. A vzhľadom na to, že slovenské rodiny patria medzi najviac zadlžené zo všetkých krajín V4, vzhľadom na to, že ich čisté finančné aktíva sú relatívne najnižšie, tak z tohoto dôvodu je potrebné, aby sme začali rozdávať peniaze slovenským rodinám len a len preto, aby zostali finančne nad vodou. Ak som doposiaľ niečo zaregistroval zo strany koalície, tak je to výčitka, že vraj je to populistický návrh. Teda neviem, aké návrhy chcete robiť vy, pretože ak je niečo populistické, asi to znamená, že to ide voči ľuďom, že to je pozitívne voči ľuďom a ľuďom sa to páči. No tak ak to porovnáme s tým testovaním, tak, samozrejme, že toto je populistický potom návrh, pretože testovanie išlo proti tým ľuďom. A keďže to je populistický z vášho pohľadu návrh, otázka je, že ak ste neprišli s ničím voči týmto deťom vy, tak prečo za to dnes máte problém zahlasovať. Hovoríte, že 25 euro, ktoré sa doposiaľ vypláca na deti, je veľmi málo. Viníte vlády SMER-u, to je všetko v poriadku, ak máte pocit toto povedať, ale to vás neospravedlňuje, aby ste nehlasovali za poskytnutie 300-eurového príspevku na každé jedno dieťa. Práve ďakujem aj poslancom SME RODINA, že sa ozvali viacerí, že budú hlasovať za tento návrh, koniec koncov to aj verejne deklarovali, že ak nepríde nič z dielne koalície, tak tento návrh podporia. Je to len dôkaz toho, že zrejme sa o týchto veciach v rámci koalície iba rozpráva, tak ako sa aj rozpráva o tom zákone o hmotnej zodpovednosti. Stále sa vyhovárate na nejaké komisie, ktoré potrebujú niečo analyzovať, ale v skutočnosti pripraviť tak jednoduchú vec zrazu je pre vás všetkých problém. Takže práve preto vyzývame kompletne koalíciu, toto nie je návrh, ktorý by mal rozdeľovať politické strany, to je návrh, ktorý ide o finančnej podpore slovenských rodín. A v prípade, že prídete v budúcnosti s akýmkoľvek lepším návrhom, samozrejme, že my ho podporíme. A posledná vec, ktorú by som chcel zdôrazniť, nikdy žiadna vláda nemala tak veľa finančných zdrojov a prostriedkov, ako má táto vláda. Nikdy nebola tak jednoduchá situácia pri získavaní finančných zdrojov, ako je to teraz na medzibankovom trhu. V minulosti sa štáty financovali tak, že museli banky sa rozhodovať, či poskytnú peniaze súkromným investorom, či poskytnú na pôžičky, alebo či budú kupovať štátne dlhopisy. Dnes je situácia taká, že Európska centrálna banka motivuje banky, aby primárne čo nakupovali, sú štátne dlhopisy. A z tohoto dôvodu nie je žiadna výhovorka typu, že máme prázdnu špajzu. Jednoducho je to vidieť, že aj napriek tomu, že ste spôsobili najväčší nárast dlhu v dejinách Slovenska, napriek tomu, že vyleteli v najväčšej možnej miere deficity, tak úrokové miery sa držia blízko nule. Toto je len dôkaz toho, že jednoducho dnes žijeme v dobe, kedy vyhovárať sa na to, že niekde je prázdna špajza, neplatí, pretože ten mechanizmus, ako sa financujú štáty, je dnes úplne, ale úplne niekde inde. Keby to nebolo niekde inde, tak by ste boli dnes nútení priznať, že Slovensko už je dávno v bankrote, mali by ste 20-, 25-percentné úroky pri tomto financovaní, ktoré ste spôsobili, ľudia by následne možno mali 30-percentné hypotéky a na Slovensku by bol absolútny bankrot. Takže toto je realita. A nevyhovárajte sa, že ľuďom neviete dať peniaze, ktoré oni sami za vaše financovanie budú musieť splácať, pretože všetky tie deficity, všetky tie dlhy, ktoré ste tu narobili za tento rok, a tento, a nasledujúci rok má byť ešte horší, tak to nie sú dlhy poslancov, to nie sú dlhy vlády, to sú dlhy, ktoré za vaše rozhodnutia bude musieť splácať občan Slovenskej republiky. Takže vás prosím, koalíciu, aby ste nabrali tú odvahu, ak ste neprišli doposiaľ s ničím lepším, aby ste podporili to, s čím prišla teraz opozícia. A ja ďakujem predkladateľom aj za stranu HLAS, že s týmto návrhom prišli, a my ho, samozrejme, podporíme.